**Урок: В ДУХ НА ДОБРОВОЛЧЕСТВО**

Анка Жекова, старши учител в СУ ,,Димчо Дебелянов” – гр. Бургас

Темата е разработена в две занятия по 40 мин. на 03.10.2017 год.

 ***,, -Защо ли нещата трябва да се променят? – прошепна Прасчо.***

***Пух помисли, помисли и каза:***

***-Така имат възможност да станат по-добри!*** *”*

ЦЕЛИ НА УРОКА:

1.Учениците да осъзнаят доброволчеството като личен избор за работа в полза на обществото.

2.Формиране на знания и на умения за избиране на доброволчески проект на базата на интереси, нужди и проучване.

ОПИСАНИЕ:

 Първото занятие започна с гледане на видеото, в което хората от един жилищен блок с общи усилия реставрират сградата, в която живеят. Стореното от съседите впечатли учениците. След края на видеоматериала те споделиха за санирането на жилищата в комплекса, в който живеят. Установиха разликата между доброволческия труд и този по санирането. Обобщиха, че дори и извършвано от други, санирането е добро дело за всички живущи, защото прави блоковете по-красиви, а комплексът става по-приятен и привлекателен.

 Зададох въпроса: Какво означава думата ,,доброволчество”? Някои се насочиха към доброволчески акции; други обясниха, че това е да даряваме и да правим добро. Направихме връзка с обучението по български език с понятието ,,сродни думи”. Учениците откриха двата корена на думата и така стигнаха до общото разбиране: Доброволчеството е да правиш добри дела за обществото, но на добра воля. Доброволец може да стане този, който желае нещата да станат по-добри, както за него, така и за другите.

 Попитах ги какво добро дело са направили, за да помогнат на някого. Една ученичка сподели, че е искала да дари косата си за хора, които се нуждаят поради заболяване. Отишла заедно с приятелка до фризьорката, но се оказало, че дължината на косата не е все още подходяща. Бях изненадана от тази детска, но толкова силна и смела постъпка. Още повече, че детето не се е отказало от идеята си. Чака косата да порасне ,,достатъчно”. Друг ученик разказа как е оставил стари обувки и дрехи до контейнера и след малко вече ги е нямало. Друго момче разказа за самостоятелна инициатива заедно със съученици от класа за почистване на училищния двор в един съботен следобед. Много четвъртокласници споделиха, че заедно със семейството даряват старите, но запазени дрехи на други хора”. Момче сподели, че с удоволстиве ходи на църква и дарява дрехи и пари за нуждаещите се.

 На следващия въпрос: Защо направихте това? Как се почувствахте? отговорите бяха еднотипни: ,,Бях доволен!”;,,Радвах се, защото моите дрехи ще зарадват някое дете в нужда”; ,,Стана ми приятно и пак ще го направя!”. Аз разбрах, че у моите ученици има желание да променят нещата, за да станат по-добри. Възложих им задача да проучат какви нужди и потребности от промяна има около тях: в класа, в училищната общност, в блока, където живеят, в жилищния комплекс.

 В началото на второто занятие запознах учениците с инициативите на платформата TimeHeroes. Те бяха впечатлени от разнообразието и количеството на инициативи, акции и участници. Една ученичка сподели, че класът ни също е част от тази ,,група”, защото вече са направили доста добрини за училището и за други нуждаещи се.

 Последва разделяне на класа на групи. В 15-минутната групова работа учениците трябваше да попълнят Приложение №1. Неочаквано за мен се създаде една сериозна дискусия, възникнаха спорове, децата се надпреварваха какво да предлагат и как да запишат всичко. Наложи се няколко пъти да увеличавам времето за работа, за да успеят да ,,свършат всичко.”

 След това представители на различните групи споделиха идеи, проекти, мнения за изпълнение на бъдещи доброволчески дейности. Направи впечатление, че четвъртокласниците са готови да даряват доброволно своя труд, време и идеи за доброто на различни общности. Показаха познаване на нуждите на общностите: класна, училищна, в комплекса и имат идеи и инициативи за доброволчески акции. Оказа се, че една от групите вече е записала препоръчителен списък към връстниците си за дарения. Занятието завърши със записване на обобщено Приложение №1.

 На следващия ден след второто занятие се обади една майка. От нея разбрах, че група момичета от класа ми са решили да започнат събиране на играчки за коледния базар. Майката предложи да организираме дарителска акция за финансово подпомагане на детенце, което се нуждае от лечение в чужбина. А няколко момичета пък с радост показаха списък на повече от 50 записали се доброволци от други класове за участие в доброволческата коледна инициатива.

 Предстои обсъждане с училищното ръководство на доброволческите идеи на моите ученици. След това с тях ще бъдат запознати и родителите от класа и от Обществения съвет към училището. А празникът на града ни и Коледа са съвсем скоро!